**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета, од 25.12.2020. године изабрани смо у Комисију за припрему реферата о кандидатима за избор у звање доцент за ужу научну област **Социологија**, са пуним радним временом, на одређено време од пет година. Комисију чине: **др Слободан Цвејић**, редовни професор Филозофског факултета Универзитета у Београду, **др Слободан Миладиновић**, редовни професор Факултета организационих наука Универзитета у Београду и **др Јелена Пешић**, доцент Филозофског факултета, Универзитета у Београду. Комисија је прегледала конкурсни материјал и у складу са Законом о Универзитету и Статутом Филозофског факултета подноси:

**И З В Е Ш Т А Ј**

На оглас објављен у Огласним новинама Националне службе за запошљавање *Послови* и на сајту Филозофског факултета и сајту Универзитета у Београдудана 13.01.2021. године, пријавила се једна кандидаткиња, Ирена Петровић. Анализом уредно приложене документације Комисија је закључила следеће:

Др Ирена Петровић, уз пријаву на конкурс, поднела је следећа основна документа: биографију, библиографију, објављене радове, евалуацију педагошког рада као и диплому о стеченом научном звању: доктор наука – социолошке науке.

Ирена Петровић је рођена 31.07.1984. године у Новом Пазару. Основне студије социологије на Филозофском факултету у Београду уписала је школске 2003/2004. године, а завршила 2009. године. Докторирала је 2020. године на Филозофском факултету у Београду на студијском програму Социологије са темом *Чиниоци настанка и одрживости радничког самоуправљања: “Опорављена предузећа” у Аргентини у историјско-упоредној перспективи*.

Од 2011. до 2016. године као истраживач сарадник била је запослена у Институту за социолошка истраживања Филозофског факултета у оквиру пројекта: *Изазови нове друштвене интеграције у Србији: концепти и актери*, који је финансиран од стране Министарства просвете, науке и технолошког развоја РС.

Од 2016. године Ирена Петровић је запослена као асистент на Одељењу за социологију на Филозофском факултету у Београду. Од 2011. године као истраживач-сарадник је учествовала у извођењу вежби на предметима Социологија рада, Основи економске социологије, Примењена економска социологија, Социолошки практикум, Статистика у друштвеним истраживањима: анализа и Статистика у друштвеним истраживањима: основе. Од академске 2016/17. године Ирена Петровић, као асистент, учествује у реализацији вежби на следећим предметима: Друштвени систем и друштвене промене у Србији, Основе економске социологије, Социолошки практикум, Статистика у друштвеним истраживањима: основе и Статистика у друштвеним истраживањима: закључивање.

Облик наставе (вежби) на већини претходних предмета подразумева практичну наставу, односно осмишљавање и израду практичних задатака на основу различитих статистичких база података (али и спровођење истраживања), као и овладавање самосталном применом бројних метода у анализи савремених друштвених појава и њихово критично разматрање.

Током ангажовања у настави Ирена Петровић је подстицала студенте на самосталан и истраживачки рад, као и на критички приступ у анализи бројних друштвених процеса. О квалитету педагошког рада Ирене Петровић сведоче вредновања студената и просечне оцене њеног рада у студентским анкетама: Друштвени систем и друштвене промене у Србији – 4,51 (4,33-4,74); Основе економске социологије – 4,36 (4,15-4,58); Статистика у друштвеним истраживањима: основе – 4,56 (4,41-4,69); Статистика у друштвеним истраживањима: закључивање - 4,72 (4,57-4,83); Социолошки практикум – 4,85 (4,78-4,91). Просечна оцена целокупног педагошког рада (2016–2020) јесте 4,61.

Ирена Петровић је била чланица у више од десет комисија за одбрану завршних и дипломских радова на основним академским студијама.

Од 2018. године Ирена Петровић је чланица Комисије за састављање тестова за пријемни испит на Одељењу за социологију и чланица Комисије за научну и техничку документацију (ФФ). Такође, у претходном периоду била је и чланица регионалне комисије за Такмичење ученика средњих школа из социологије, чији је организатор Српско социолошко друштво (2017). Од 2019. године чланица је Социолошког научног друштву Србије.

Ирена Петровић је учествовала у реализацији многобројних домаћих и међународних истраживачких пројеката: Изазови нове друштвене интеграције у Србији: концепти и актери, Институт за социолошка истраживања (2011–2019); Европско друштвено истраживање (2018– ); Социолошки пресјек црногорског друштва, Црногорска академија наука и умјетности (2015–2016); International Research Exchange on Cooperatives (Intrecoop), European Research Institute on Cooperatives and Social Enterprise fromTrento, Italy (2013–2014); The Regional Research Promotion Programme in the Western Balkans (RRPP), University of Fribourg (2011–2013); COST project No. 16206 EMPOWER SE (developing a new generation of researchers of social entreprises)“ (2017-2020) итд.

Током студијског боравка у Аргентини 2014. године у оквиру међународног пројекта „FP7 Marie Curie project “INTRECOOP” (International Research on Cooperatives)“ Ирена Петровић је реализовала емпиријско истраживање о радничким кооперативама, чији су подаци коришћени у изради докторске дисертације.

Ирена Петровић је ауторка (и коауторка) већег броја научних радова објављених у домаћим и међународним научним часописима. Објавила је један рад у категорији М10, осам радова у категорији М20, пет радова у категорији М30, дванаест радова у категорији М40 и два рада у категорији М50. У категорији М20 се налазе три самостална рада објавњена у часописима са категоријом М24: Промене вредносних оријентација средње класе у периоду пост-социјалистичке трансформације у Србији, објављен 2013. године у *Социологији* N0 3Могућности примене факторске анализе у социологији: пример проучавања вредносних оријентација, објавњен 2013. године у *Социологији* N0 4 и Цивилно друштво у Србији: анализа класне основе, објављен 2016. године у *Социолошком прегледу,* No. 3. Коауторски текстови у категорији М24 су: Млади и легитимност друштвеног поретка у Србији: размишљања и делања у правцу емиграције, објављен 2013 са Д.Мојићем у *Социологији* N02, Повезаност радних и вредносних оријентација друштвених актера у условима економске кризе у Србији, објављен 2014. са М.Бабовић у часопису *Теме*, No1, Oчување запослености путем радничког самоуправљања: случај опорављених предузећа у Аргентини, објављен 2014. године са С.Цвејићем у *Социологији*, No 3, Везаност за место и миграционе намере становништва: пример осам градова у Србији, објављен са М.Петровић и В.Бацковић 2017. године у *Становништву*, N02 и Друштвени покрет у настајању: вредносне оријентације учесника протеста *Против диктатуре,* објављен са В.Бацковић 2017. године у *Социологији*, N04. Битно је истаћи и два текста објављена на немачком језику у часопису *Südosteuropa:* Economic Inequalities in Montenegro, *Südosteuropa*, volume 66 (2018), no.2 и Changes in value orientations in Serbia 2003-2018: Patriarchy, authoritarianism and nationalism, *Südosteuropa,* Vol. 68, No. 3 (2020. са М.Радоман).

Увидом у садржај објављених радова може се видети усмереност на теме друштвене свести и друштвене акције, као и на теме друштвене структуре и одрживог развоја. Велики број радова Ирене Петровић је наглашеног емпиријског карактера са наглашеним усмерењем на квантитативну методологију и способност да се примењене методе разматрају на методолошкој равни. У наставку дајемо кратак приказ неколико најважнијих радова.

У тексту **Цивилно друштво у Србији: анализа класне основе** (С*оциолошки преглед*, 2016) ауторка Ирена Петровић разматра класну основу цивилног друштва у Србији током пост-социјалистичке трансформације, и то на основу неколико емпиријских истраживања које је реализовао Институт за социолошка истраживања Филозофског факултета у Београду (1997, 2007. и 2012. године).

Ауторка полази од претпоставке да припадници средње класе представљају кључне актере цивилног друштва у Србији. Резултати анализе су показали да су средњи слојеви током периода блокиране трансформације били носиоци грађанских протеста – готово јединог појавног облика цивилног друштва у Србији током 1990-их. Основу на којој се темељило масовно учешће припадника средње класе у грађанским покретима представљале су, између осталог, вредносне и структуралне претпоставке. С друге стране, истраживачки налази из 2007. и 2012. године указали су на значајан пад грађанског активизма међу свим друштвеним групама, с тим што је пад био најизраженији управо међу припадницима средње класе. Иако је ова друштвена групација у поређењу са осталима и даље била спремнија да се укључи у грађанске активности, истраживачки налази су показали да разлике између друштвених класа нису биле посебно изражене, те да се отуда само условно може говорити о укорењености активности цивилног друштва међу припадницима средњих слојева. Добијени истраживачки налаз ауторка објашњава ефектима економских и политичких дешавања у претходној деценији који су условили губитак поверења и појачану пасивизацију целокупног становништва земље. Укратко, процеси интензивних друштвених промена условили су постепено погоршање материјалног положаја средњих слојева (као и осталих друштвених група, осим вишег слоја), чиме је, овог пута (за разлику од периода крајем 1990-их) у значајној мери ограничено уобличавање њихових интереса за (поновним масовним!) учешћем у грађанским акцијама.

У раду **Друштвени покрет у настајању: вредносне оријентације учесника протеста *Против диктатуре***(С*оциологија*, 2017) ауторке Ирена Петровић и Вера Бацковић разматрају вредносне обрасце учесника протеста *Против диктатуре*. Ауторке у раду посебно анализирају следеће вредносне обрасце: активизам, демократску оријентацију, ауторитарност, егалитаризам, економски либерализам/редистрибутивни етатизам и (пост) материјализам. Бацковић и Петровић полазе од претпоставке да прихватање заједничких вредности представља један од кључних предуслова за конституисање друштвеног покрета. Анализа вредносних оријентација заснива се на подацима добијеним путем емпиријског истраживања учесника протеста *Против диктатуре*, које је спровео Институт за социолошка истраживања Филозофског факултета на узорку од 175 испитаника 2017. године. Истраживачки резултати су указали да је међу учесницима протеста присутно значајно подржавање вредности активизма, демократске оријентације, затим редистрибутивног етатизма, али и одбацивање вредности економског либерализма. Налази такође указују и на присуство материјалистичке оријентације, што говори о значају „економских тема“ за учеснике овог протеста. С обзиром да резултати показују да учесници протеста умногоме деле заједничке вредности, ауторке закључују да је могуће говорити о друштвеном покрету у настајању.

Основни циљ текста **Economic Inequalities in Montenegro** (*Südosteuropa,* 2018) ауторке Иренe Петровић представља анализа материјалних неједнакости у Црној Гори током периода пост-социјалистичке трансформације. Анализа материјалних неједнакости у Црној Гори темељи се на резултатима три емпиријска истраживања, која су реализована 1989, 2003. и 2015. године. Сумирајући резултате о материјалним неједнакостима у Црној Гори током социјализма, ауторка наводи да су материјалне неједнакости биле веома изражене, упркос принципу једнакости на коме се заснивала легитимност социјалистичког поретка. Материјалне неједнакости током социјализма биле су јасно повезане са хијерархијском дистрибуцијом друштвених слојева: на врху су се налазили припадници колективно-власничке класе, док су се мануелни радници заједно са пољопривредницима налазили на самом дну. На основу истраживачких резултата из 2003. и 2015. године, ауторка указује да је период деблокиране системске трансформације у Црној Гори узроковао извесно побољшање материјалног положаја свих друштвених група. Међутим, без обзир на побољшање економског положаја, разлике између виших и нижих друштвених слојева опстале су током читавог анализираног периода (1989-2015), чиме се сасвим извесно може закључити да су материјалне неједнакости друштвених класа у Црној Гори и после двадесет пет година системских друштвених промена присутне.

У раду **Changes in value orientations in Serbia 2003-2018: Patriarchy, authoritarianism and nationalism** (*Südosteuropa,* 2020) Ирена Петровић и Марија Радоман анализирају промене вредносних образаца - патријархалности, ауторитарности и национализма - у Србији у контексту интензивних друштвених промена које су обележиле период пост-социјалистичке трансформације. Ауторке посебно разматрају распрострањеност и интензитет два под-обрасца унутар сваке од основних вредносних оријентација: приватни и јавни патријархат, општу и специфичну ауторитарност, органски и етноцентрични национализам. Закључци о променама вредносних образаца изводе се на основу три емпиријска истраживања која је 2003, 2012. и 2018. године спровео Институт за социолошка истраживања Филозофског факултета у Београду. Налази истраживања су показали да вредности органског национализма, опште ауторитарности и јавног патријархата и даље представљају доминантне вредносне оријентације у Србији. У погледу промена вредносних оријентација, забележен је благи пад приватног патријархата, што се у великој мери може објаснити значајним структурним променама у Србији. С друге стране, емпиријски налази су указали на наглашену подршку општој ауторитарности и органском национализму. Даље, резултати који се односе на етноцентрични национализам, јавни патријархат и специфични ауторитаризам указују да ове вредносне оријентације нису биле широко распрострањене током читавог анализираног периода (2003–2018). Такође, емпиријска анализа је показала да су групе на врху друштвене хијерархије готово увек изражавале критички став према традиционалним вредностима, док су ниже друштвени слојеви (квалификовани радници и пољопривредници) испољавали висок ниво прихватања ових вредносних образаца. Према мишљењу ауторки, наглашена подршка ауторитарним и патријархалним обрасцима понашања, као и истицање значаја традиције и прошлости донекле упућује на скептичан став у погледу даљег друштвеног развоја земље, поготово ако се има у виду да су процеси модернизације и демократизације у једном друштву повезани са порастом толеранције и поштовањем различитости.

У тексту  **Пољопривредници у друштвеним променама у Србији**(2015), објављеном у целини, а саопштеном на конференцији међународног значаја: *Друштво и простор*, Ирена Петровић и Вера Бацковић на основу неколико емпиријских истраживања (1989, 1997, 2003. и 2012. године) анализирају промене у материјалном положају пољопривредника, обрасце и карактеристике међугенерацијске покретљивости и промене вредносних образаца код припадника ове друштвене групе, у контексту пост-социјалистичке трансформације у Србији. Ауторке закључују да у посматраном временском периоду долази до диференцијације пољопривредника у погледу материјалног и класног положаја, пре свега услед формирања слоја крупних пољопривредника који се сврставају на горњи крај  друштвене лествице (уз ситне предузетнике). С друге стране, указује се да већина пољопривредника остаје на дну друштвене хијерархије. Такође, забележена је и појава пада саморепродукције пољопривредника, због силазног кретања припадника радничког слоја међу пољопривреднике. У погледу вредности, ауторке наглашавају амбивалентан однос пољопривредника (као и осталих друштвених група) према либералним вредносним обрасцима: прихватање ових вредности због афирмације приватне својине као основе егзистенције ове групације, али и одбацивање, односно подршка државном интервенционизму, због лошег материјалног положаја већине пољопривредника.

Када је реч о изборним минималним условима у области научно-истраживачког рада за (ре)избор у звање доцента у пољу друштвено-хуманистичких наука, Ирена Петровић је била чланица у више од десет комисија за одбрану завршних и дипломских радова на основним академским студијама. Током ангажовања у настави подстицала је студенте на самосталан и истраживачки рад, као и на критички приступ у анализи бројних друштвених процеса. О квалитету педагошког рада Ирене Петровић сведоче вредновања студената и просечне оцене њеног рада у студентским анкетама. Од 2018. године Ирена Петровић је чланица Комисије за састављање тестова за пријемни испит на Одељењу за социологију и чланица Комисије за научну и техничку документацију (ФФ). Такође, у претходном периоду била је и чланица регионалне комисије за Такмичење ученика средњих школа из социологије, чији је организатор Српско социолошко друштво (2017). Од 2019. године чланица је Социолошког научног друштву Србије. Ирена Петровић је учествовала у реализацији многобројних домаћих и међународних истраживачких пројеката

**Закључак и предлог Комисије**

На основу укупне документације предате на конкурс за стицање звања доцента за ужу научну област Социологија, комисија је закључила да др Ирена Петровић испуњава све законом предвиђене квалитативне и квантитативне услове за избор у ово звање. На основу свега изложеног у овом извештају, комисија је закључила да се ради о квалитетној кандидаткињи која је у свом досадашњем раду показала своје организационе, научно-истраживачке и педагошке способности и стога са задовољством предлаже Изборном већу Филозофског факултета да др Ирену Петровић изабере у звање доцента са пуним радним временом за ужу научну област социологија на период од пет година.

Београд, 19.02.2021. Чланови комисије:

­­­­­­­­­ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Слободан Цвејић, редовни професор Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Слободан Миладиновић, редовни професор

Факултет организационих наука Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Јелена Пешић, доцент

Филозофски факултета Универзитета у Београду