Наставно-научно веће Филозофског факултета Универзитета у Београду на седници одржаној 19.02.2021. године изабрало нас је у стручну комисију за утврђивање услова за стицање звања ИСТРАЖИВАЧ САРАДНИК за Стевана Ракоњца, докторанда на Одељењу за филозофију Филозофског факултета Универзитета у Београду.

На основу увида у поднету документацију и научни рад кандидатa, Комисија подноси следећи

**И З В Е Ш Т А Ј**

Стеван Ракоњац рођен је 06.09.1990. године у Крушевцу. Основне студије филозофије уписао је на Филозофском факултету Универзитета у Београду 2009. а завршио 2014. године, са просечном оценом 9,45, одбранивши завршни рад под насловом „Развој појма силе у физици и метафизици“ код ментора проф. др Слободана Перовића. Мастер студије филозофије на истом факултету уписао је 2014. а завршио 2016. године са просечном оценом 10, одбранивши мастер рад на тему „Историјско-филозофска анализа настанка класичне механике“ код ментора проф. др Слободана Перовића. Докторске студије на Одељењу за филозофију Филозофског факултета у Београду кандидат је уписао 2016. године. Положио је све испите на докторским студијама. У јануару 2021. одбранио је предлог теме докторске дисертације под насловом „Методолошке и филозофске дилеме у макроекономији - шта се и на који начин може сазнати на основу емпиријских истраживања у макроекономији?“ пред комисијом коју су чинили проф. др Александра Нојковић, доц. др Ева Камерер, проф. др Живан Лазовић и проф. др Машан Богдановски. Тренутно ради на дисертацији под менторством проф. др Слободана Перовића. Основне области интересовања и истраживања Стевана Ракоњца су филозофија науке, филозофија економије и филозофија физике. Поред матерњег, служи се енглеским и немачким језиком.

Стеван Ракоњац је 2018. године похађао курс о рачунарским симулацијама и нумеричким експериментима, у организацији Одељења за филозофију Филозофског факултета у Београду, Центра за биоетичке студије и Астрономске опсерваторије у Београду: *Intensive Course for Philosophy Graduate Students: Computer Simulations and Numerical Experiments in Philosophy of Science* (7-12. мај 2018.). Он ће такође учествовати на конференцији EENPS 2020, која је због пандемије одложена за јун 2021. године, а коју организује Филозофски факултет у Београду у сарадњи са Источноевропском мрежом за филозофију науке, са саопштењем „Reductionism and the Quest for Autonomous Relationships in Economics“.

Објавио је три научна рада: „Метафизички карактер метаонтолошких спорова“(*Theoria* 61(3): 71-91, 2018); „Генерални и конкретни феномени: појмовни оквир за анализу експеримената и модела“(*Theoria* 62(4): 27-47, 2019); „Плантинга о јемству и прихватљивости хришћанског веровања“(*Theoria* 63(2): 103-117, 2020);

Од 29. јуна 2018. запослен је као истраживач-приправник на пројекту „Историја српске филозофије“ (МПНТР - 179064) чији је носилац Институт за филозофију Филозофског факултета у Београду.

**ЗАКЉУЧАК**

На основу увида у биографију и библиографију Стевана Ракоњца Комисија закључује да кандидат испуњава све услове за избор у звање истраживач-сарадник, за ужу научну област филозофија (у области друштвено-хуманистичких наука), и предлаже Наставно-научном већу Филозофског факултета Универзитета у Београду да утврди испуњеност услова за избор Стевана Ракоњца у звање ИСТРАЖИВАЧ САРАДНИК.

Београд, 1.03.2021. године

Комисија:

Проф. др Слободан Перовић

Проф. др Живан Лазовић

Доц. др Ева Камерер