Наставно-научно веће Филозофског факултета Универзитета у Београду на седници од 24. децембра 2020. године изабрало нас је у стручну комисију за утврђивање услова за стицање звања ИСТРАЖИВАЧ САРАДНИК за Николу Стаменковића, докторанда на Одељењу за филозофију Филозофског факултета Универзитета у Београду.

На основу увида у поднету документацију и научни рад кандидата, Комисија подноси следећи

**И З В Е Ш Т А Ј**

Никола Стаменковић рођен је 12. јула 1988. године у Чачку. У Чачку је 2007. године завршио гимназију, друштвено-језички смер, као носилац Вукове дипломе. Исте године уписао је основне студије филозофије на Одељењу за филозофију Филозофског факултета Универзитета у Београду, а завршио их је 2012. године с просечном оценом 9,64. Завршни рад под насловом „Џејмсов и Витгенштајнов фидеизам“ одбранио је код ментора доц. др Андреја Јандрића с највишом оценом. Током основних студија био је стипендиста Министарства просвете Републике Србије, као и Града Чачка. Године 2015. завршава мастер студије филозофије на Филозофском факултету у Београду с просечном оценом 10, одбранивши мастер рад на тему „Сајдеров четвородимензионализам“ код доц. др Андреја Јандрића с највишом оценом. Током мастер студија био је стипендиста Фонда за младе таленте Министарства омладине и спорта Републике Србије. Одмах по завршетку мастер студија уписао је докторске студије на Одељењу за филозофију Филозофског факултета у Београду, и од тада је положио све испите предвиђене студијским програмом с просечном оценом 10.

У фебруару 2018. пред комисијом је одбранио образложење предлога теме докторске дисертације под насловом „Проблем темпоралних делова у савременој метафизици“ и тренутно ради на изради дисертације под менторством доц. др Андреја Јандрића. У дисертацији планира да пружи одбрану теорије темпоралних делова од најзначајнијих приговора који су јој упућени и да тврди како је, супротно преовлађујућем мишљењу, спор око постојања темпоралних делова супстанцијалан. Главне области његовог интересовања су савремена метафизика, метаонтологија и филозофија времена. Говори енглески и немачки језик.

Учествовао је на међународном научном скупу *Mind, World and Action* на Интеруниверзитетском центру у Дубровнику, Хрватска, одржаном онлајн од 14. до 18. септембра 2020. године, са саопштењем под насловом „Non-Instantaneous Temporal Parts“. Његов научни рад под насловом „Да ли је Сајдер још увек пердурантиста?” објављен је у часопису *Theoria* 63(4), 2020, стр. 111−125 (doi 10.2298/THEO2004111S).

Од 1. јула 2018. године запослен је као истраживач-приправник на Институту за филозофију Филозофског факултета у Београду. Ангажован је на пројекту „Логичко-епистемолошки основи науке и метафизике“ Министарства просвете, науке и технолошког развоја Републике Србије (ев. број 179067).

**ЗАКЉУЧАК**

На основу увида у биографију и библиографију Николе Стаменковића Комисија закључује да кандидат испуњава све услове за избор у звање истраживач-сарадник, за ужу научну област филозофија (у области друштвено-хуманистичких наука), и предлаже Наставно-научном већу Филозофског факултета Универзитета у Београду да утврди испуњеност услова за избор Николе Стаменковића у звање ИСТРАЖИВАЧ САРАДНИК.

Београд, 23. јануар 2021.

Комисија:

др Андреј Јандрић, доцент

др Владан Ђорђевић, ванредни професор

др Радмила Јовановић Козловски, доцент