Наставно-научно веће Филозофског факултета Универзитета у Београду на седници одржаној 19.02.2021. године изабрало нас је у стручну комисију за утврђивање услова за стицање звања ИСТРАЖИВАЧ САРАДНИК за Игора Стојановића, докторанда на Одељењу за филозофију Филозофског факултета Универзитета у Београду.

На основу увида у документацију и научни рад кандидата, Комисија подноси следећи

**И З В Е Ш Т А Ј**

Игор Стојановић рођен је 14.3.1983. године у Београду. Основне студије филозофије уписао је 2011. и завршио 2015. године на Филозофском факултету у Београду, са просечном оценом 9.76 а мастер студије је уписао исте године и завршио 2016. године са просечном оценом 10. Завршни рад на тему 'Модални онтолошки аргумент' и мастер рад на тему 'Проблем зла' одбранио је код проф. др Машана Богдановског. Докторске студије на одељењу за филозофију Филозофског факултета у Београду кандидат је уписао 2017. године. У фебруару 2019. одбранио је предлог теме докторске дисертације под насловом 'Квази-реализам у метаетици' пред комисијом коју су чинили проф. др Јован Бабић, доц. др Александар Добријевић и ванредни професор Дејан Вук Станковић. Тренутно ради дисертацију под менторством проф. др Ненада Цекића. Основне области интересовања и истраживања Игора Стојановића су метаетика, нормативна етика и политичка филозофија. Кандидат се служи енглеским језиком.

Игор Стојановић је у мају 2018. и 2019. председавао сесијом о етици и политичкој филозофији на трећој и четвртој међународној конференцији *Belgrade Graduate Conference in Philosophy* у организацији Одељења за филозофију Филозофског факултета у Београду. Модерирао је дискусије и учествовао као један од говорника на округлом столу са темом 'Интердисциплинарност у науци' на конференцији *International Interdisciplinary Conference on Art* (Филозофски факултет у Београду, мај 2019.) у организацији Удружења за истраживање уметности, Одељења за филозофију и Одељења за историју уметности Филозофског факултета у Београду. Учествовао је у радионици *Topics in Analytic Philosophy 4*  (16.17. фебруар, 2021.) коју су организовали румунски и српски аналитички филозофи (ове године у координацији Универзитета у Нишу).

Од јуна 2018. године, запослен је као истраживач-приправник на пројекту 'Динамички системи у природи и друштву: филозофски и емпиријски аспекти' чији је носилац Институт за филозофију Филозофског факултета у Београду. Од 2018. године, ангажован је у настави на предмету Увод у етику, 2018. и 2019. године је био ангажован у настави на предмету Примењена етика, 2019. на предмету Филозофија психоанализе, а 2021. године је ангажован и у настави на предмету Хеленистичка филозофија.

Научи рад Игора Стојановића 'Скептицизам и семантички екстернализам' биће објављен у часопису THEORIA у марту 2021. године.

**З А К Љ У Ч А К**

На основу увида у биографију и библиографију Игора Стојановића Комисија закључује да кандидат испуњава све услове за избор у звање истраживач-сарадник, за ужу научну област Филозофија (у области друштвено-хуманистичких наука), и предлаже Наставно-научном већу Филозофског факултета Универзитета у Београду да донесе одлуку о избору Игора Стојановића у звање ИСТРАЖИВАЧ САРАДНИК.

Београд, 1. марта 2021.

Комисија:

Др Ненад Цекић, редовни професор

Др Јован Бабић, редовни професор

Др Александар Добријевић, доцент